Люты  
*Клаўдзія Каліна*

Ідзе па зямлі Люты і пытае ў кожнага, ці адзеты, ці абуты. Зайшоў у сяло, пастукаўся да дзеда з бабай:

— Іду лютава́ць! Сумёты намятаць! Дарогі засыпаць, усіх у хату заганяць. Люты я! Пытаю, ці ўсе адзеты, ці ўсе абуты.

— Усе, усе! — адказвае дзед.— У мяне кажух ёсць і валёнкі. У маёй бабы таксама кажух і валёнкі і цёплая хустка. I авечкі, і каровы ў цёплых хлявах. Хата прызбаю[[1]](#footnote-1) абнесена, дроў назапашана… Ідзі лютуй!

Супакоіўся Люты і пайшоў у лес да лясных птушак ды звяроў.

— О-го-го-го! — крычыць на ўвесь лес, аж рэха стогне. — Я лю-у-у-уты! Іду лютаваць! Сумёты намятаць! Дарогі засыпаць!

— А ў мяне цёплае дупло! Я накрыюся хвастом і буду спаць! Лютуй! — адказала вавёрачка.

— А я ў бярлозе лапу смакчу, — сапе скрозь сон мядзведзь. — Лютуй сабе!

— А я ў нару схаваюся! — матнуў рудым хвастом ліс.

— Я ямачку ў снезе зраблю! — сказаў заяц. — Я цяпер беленькі, і ніхто мяне не прыкмеціць.

— А мне не страшны ні мароз, ні завея, я ў цёплай камізэльцы! — ціўкнуў снягір.

— Я падамся да ч-ч-чалавечага пры-тулку-у! — застракатала сарока.

I ўсе звяры і птушкі пахаваліся. Хто ў нару, хто ў дупло, хто пад снег.

I што тут пачалося! Люты як дзьмухне — сумёты, як горы, выраслі. У маленькіх ялінак і сасонак толькі чубы з-пад снегу тырчаць. На рэчцы страляе лёд. А Люты лютуе. То марозам сцісне, то завеяй у вочы сыпне.

Доўга лютаваў. Нарэшце стаміўся, лёг пад сасною адпачываць і заснуў. Спіць сабе Люты і не чуе бяды.

А сонейка выглянула з-за хмар, нагрэла на сасне снег… I пачало з ледзяшоў капаць. Кап! Кап!

Выглянула з дупла вавёрка і зацокала на ўвесь лес:

Спіць Люты! Спіць, не чуе,

Што вясна яму рыхтуе!

Вылецеў з дупла дзяцел і як застукае дзюбай, тэлеграму адбівае:

Спіць Лю-ты! Спіць пад сас-ною,

А Са-ка-вік ужо за спі-ною!

А з ледзяшоў: кап! кап! кап!

Раптам — кап! — проста Лютаму на нос. Падхапіўся Люты, дзьмухнуў раз, другі завеяй, але і сілы ўжо няма. Чуе, Сакавік ужо недалёка.

1. *Прызба* — Невысокі, звычайна земляны насып уздоўж сцяны хаты, зроблены для ўцяплення памяшкання. [↑](#footnote-ref-1)